
REZUMAT 


Tudor Jarda, compozitor emblematic al celei de-a doua jumătăţi a secolului XX, preocupat 
îndeosebi de muzica vocală, este autorul unui număr semnificativ de lieduri (aproape 50), 
majoritatea acestora fiind concepute pe versuri de Lucian Blaga. Caracteristicile liricii 
blagiene (bazate pe versul liber) justifică alegerea acesteia ca element asociat limbajului 
muzical modern. Echilibrul dintre text și muzică (mai ales în ceea ce privește raportul idee 
poetică — structură muzicală), dintre linia vocală și acompaniament, dar și aspectele 
intonaţionale, ritmice, dinamice și timbrale specifice, fac ca cele mai importante coordonate 
ale acestor lucrări să fie dramaturgia, expresia și culoarea. În cadrul cercetării sunt 
identificate elementele de limbaj care conturează acești trei vectori ai sensului muzical. În 
context paradigmatic, studiul se oprește asupra câtorva dintre cele mai abordate lieduri ale 
lui Jarda, precum Colindă, Izvorul nopții, Lacrimile, Din părul tău, Eu nu strivesc sau Frumoase 
mâini. Trăsăturile limbajului muzical dovedesc accesibilitatea lucrărilor amintite, dar 
totodată și bogăţia simbolisticii imaginate, atât prin construcţia liniei vocale (ce implică 
relaţii intervalice caracteristice), cât și prin adecvarea acompaniamentului pianistic la sensul 
poetic și la ethosul intonaţional modal al planului vocal. 

Biografia maestrului Tudor Jarda (1922-2007) îl înfăţişează ca pe un 
compozitor cu o afinitate specială pentru muzica vocală, iar coordonatele care 
ilustrează acest fapt sunt pasiunea sa pentru operă, pentru literatură, dar și 

predilecția sa pentru folclor, dovedită de activitatea desfășurată în acest domeniu 
(conducerea ansamblurilor ţărăneşti și culegerea de folclor). 

Genul liedului ocupă un loc important în ansamblul lucrărilor jardiene, 
primele cântece fiind compuse în anii 1944-1945: Hi, murgule, Somnoroase păsărele, 
Doina. Până în anul 1977 vor urma lieduri sau cicluri de lieduri compuse pe 
versurile unor autori ca Ștefan Octavian Iosif, Octavian Goga sau Lucian Blaga. 

Cea mai mare parte a liedurilor — și cea care este valorificată interpretativ — 
este concepută pe versuri de Blaga, personalitate care a avut o influență puternică 
asupra lui Jarda. Citind opera literară şi filosofică a lui Blaga, a fost determinat să 
urmeze Facultatea de Filosofie, unde l-a întâlnit, avându-l ca profesor. lată ce 
observaţie face compozitorul Tudor Jarda la adresa lui: „O mare personalitate ca 
Lucian Blaga nu făcea nimic ca să covârşească prin prezenţa sa. Dimpotrivă, calm 
şi aparent egal cu sine, spunea lucruri adânci, cu aerul cel mai firesc din lume, ca și 
când un spirit anonim ar fi produs totul. Ceea ce-i adânc nu străluceşte... scria el 
undeva și existenţa sa printre oameni o dovedea.”! 

Forţa şi profunzimea expresiei versurilor blagiene au inspirat un număr 
mare de compozitori să scrie în genul liedului, putând aminti aici nume ca Tudor 
Ciortea, Felicia Donceanu, Adrian Iorgulescu, Mihail Jora, Marțian Negrea, Adrian 
Pop, Constantin Ripă, Eduard Terenyi, Valentin Timaru, Sigismund Toduţă, 
Cornel Ţăranu sau Dan Voiculescu. Deşi Blaga abordează versul liber, de lungime 
inegală, lirica sa are totuși o muzicalitate aparte, rezultată din repetarea unor 
vocale, din asonanţa privită ca rimă imperfectă (ex. ta/mea, pământul/izvorul etc.), 
din rima interioară a versurilor și din repetiţii ale unor sintagme sau expresii, fapt 
care o definește ca fiind adecvată limbajului muzical modern. 

Poeziile alese de Tudor Jarda pentru liedurile sale pe versuri de Lucian 
Blaga? fac parte din volumele Poemele luminii (1919), Pașii profetului (1921), În marea 
trecere (1924), La cumpăna apelor (1933) sau sunt poezii postume. 

Limbajul muzical al liedurilor poate fi ilustrat prin câteva aspecte 
caracteristice, care definesc fie planul de ansamblu, fie cel de detaliu al lucrărilor. 

Țesătura vocală este accesibilă, susținută de un acompaniament cu o 
scriitură clară, ambele desfășurându-se într-un univers sonor modal - diatonic sau 
cromatic (sugerat de sunetele mobile obținute prin cromatizări). Textul muzical 
este conceput în strânsă legătură cu textul poetic, aşa cum susține în mărturia sa 
profesorul Iulian Jurja: „Ideea textului niciodată nu depăşeşte muzica şi invers. 
Ideile sunt delimitate. [...] Compozitorul a fost preocupat de la început de poezie; a 


1 Ramona Pădure, Tudor Jarda — creația sa de operă în lumina contemporaneității, teză de doctorat, Academia 
de Muzică „Gh. Dima” Cluj-Napoca, îndrumător științific: prof. univ. dr. Eduard Terenyi, 2002, p. 17. 

2 Ciclu de lieduri pe versuri de Lucian Blaga (Frumoase mâini, Izvorul nopții, Strigăt în pustie, La mănăstire, 
Înfrigurare; 1966, variantă 1975) şi alte lieduri precum Pan (1969), Colindă, Din părul tău, Eu nu strivesc, 
Lacrimile, Linişti, Mugurii, Noi şi pământul, Nu-mi presimți şi Pământul (datate 1975), aşa cum apar 
catalogate în teza de doctorat a Ramonei Pădure. 

redat textul exact; aceasta înseamnă că nu leagă o scriitură fără a delimita aceste 
idei deosebite care se desprind din textul muzical și aceasta, din punct de vedere al 
interpretării, ușurează munca interpretului. [...] Versul este scris muzical după 
necesitatea muzicalității textului, care este un lucru extraordinar de expresiv.”! 

„Dramaturgia interioară a poeziilor”? determină structura liedurilor, 
concepute în forme compuse, care uneori nu mai urmăresc principiul strofic, 
transformându-se în „poeme lirico-dramatice”.3 

Melodica urmăreşte mersul treptat, iar salturile de terță, cvartă, cvintă sau 
septimă sunt întâlnite atunci când subliniază o idee, o trăire, un sentiment; 
acompaniamentul realizează uneori paralelisme de cvarte, cvinte, septime sau 
octave, intervale care imprimă o anumită culoare momentelor muzicale concepute 
astfel. Înveşmântarea în ipostaze melodice diferite a aceleiași expresii sau sintagme 
are de asemenea un rol important în dramaturgie, la fel ca metrica alternantă sau 
ritmica ce generează secțiuni distincte. 

Ritmica este configurată cu ajutorul valorilor cunoscute, uneori cu 
diviziuni excepţionale, însă fără a prezenta formule complicate. Ostinato-ul ritmic, 
prezent de cele mai multe ori în acompaniament, poate fi considerat o amprentă 
stilistică, subliniind starea specifică ideii poetice. Nu se întâlnesc foarte des 
ritmurile punctate, iar acest lucru sugerează sfera de desfăşurare a expresiei, care 
este adesea sumbră, gravă, serioasă, meditativă. Metrica foloseşte măsuri compuse 
(4/4, 5/4, 4/8, 6/8, 7/8, 9/8, 12/8), care se schimbă frecvent. 

Tempourile, uneori precizate, alteori nu, sunt în general lente, spre 
moderat, în conformitate cu mesajul sau expresia: Grave, Lento, Andante, Andante 
mosso, Andantino, Moderato, cu abateri ca Poco piu mosso sau Meno mosso. 

Paleta dinamică prezintă nuanţe ca pppp, ppp, pp, p, mp, mf, f, ff, f cu 
crescendo (în linia vocală), observând astfel că sunetele extrem de puternice sunt 
evitate. 

Se întâlnesc puţini termeni de agogică, respectiv poco rall. şi ritenuto; 
coroanele sunt folosite rar, pe final de frază, pentru delimitare, sau în momentul 
încheierii piesei (la pian, însă în cele mai multe cazuri sunetele/acordurile finale ale 
pianului au durata precizată, prin notarea legato-urilor de prelungire). 

Nu sunt alternate tempouri contrastante, ci apropiate, pregătite prin 
ritenuto; de asemenea dinamica nu suferă alăturări extreme sau treceri bruște (totul 
se face prin cresc. sau decresc.), fiind evitate momentele subito, care şochează, fapt ce 
imprimă un suflu firesc discursului muzical. 

Elementele de culoare sunt constituite de anumite procedee componistice 
ca momentele de heterofonie, ostinato-ul ritmic la pian, raportul declamare-cântat 


1 Ramona Pădure, op. cit., p. 78. 
2 Idem, p. 79. 
3 Ibidem. 

sau scriitura acordică a pianului şi efectele de clopot din partitura acestuia 
(ex. începutul liedului Din părul tău). 

Elementele care conturează limbajul muzical al liedurilor pe versuri de 
Lucian Blaga ar putea fi subgrupate unor coordonate interdependente, ca 
dramaturgia, expresia şi culoarea, care înlesnesc percepţia mesajului muzical, 
dovedind măiestria componistică a lui Tudor Jarda. 


Dramaturgie Expresie Culoare 
ipostaze melodice diferite ale | țesătură vocală accesibilă momente de 
aceleiași expresii sau heterofonie 
sintagme 


tempouri şi ritmuri care ritmica și tempourile care ostinato-ul ritmic la pian 


generează secțiuni distincte sugerează expresia sumbră, 


gravă, serioasă, meditativă 


metrică alternantă dinamica și agogica care evită raportul declamare- 
schimbările bruște, fapt ce cântat 
imprimă un suflu firesc 


discursului 


scriitura acordică, efecte 
de clopot 


Tabel 1: Caracteristicile limbajului muzical specifice unor coordonate ca dramaturgia, 
expresia și culoarea 


Prin câteva exemplificări, am dori să ilustrăm aspectele menţionate, așa 
cum se configurează ele în câteva din cele mai îndrăgite lieduri ale lui Jarda pe 
versuri de Lucian Blaga. 

Colindă este un cântec cu tematica sugerând scena Nașterii Domnului și 
este conceput în două secțiuni distincte (gândite Moderato), care pun în opoziție 
două elemente diferite: viziunea descriptivă şi cea temporală. Secţiunea 
„descriptivă”, realizată în 32 de măsuri, în 3/4, desfăşoară un ostinato 
melodico-ritmic la pian, care constituie fundalul pe care se ilustrează scena din 
noaptea Crăciunului. 

Exemplul 1. Tudor Jarda, Colind 

cu indicaţia metric 


ăsuri, 


ţine 16 m 

Exemplul 2. Tudor Jarda, Colindă, măs. 31-38, Moderato, 4/4 


Această idee, a depășirii limitelor temporale, este întărită prin apariția 
îngerului, o ființă a veşniciei, care împărtășește lumină oamenilor. De asemenea, 
ultimele trei măsuri ale cântecului (care constituie coda), sunt notate Lento şi în pppp 
prezintă linia vocală cu indicaţiile ad libitum şi quasi recitativo. 

În liedul Izvorul nopții alternarea metrică (3/4 cu 4/4 și 5/4) se pliază pe 
lungimea versului, iar densitatea duratelor scurte crește atunci când textul poeziei 
atinge un climax al tensiunii, asistând astfel la procedeul aglomerării ritmice. 
În linia vocală, înălțimile sunetelor urmăresc evoluţia ideilor: sunetele mib - fa sunt 
atinse în expresia „peste văi şi peste munți” sau în sintagma finală „lumina mea”, 
în opoziţie cu ideea de noapte, prezentă în cea mai mare parte a versurilor, unde 
parcursul melodic se desfășoară pe sunete medii sau joase. 

Determinante pentru cântecul Lacrimile sunt alternanța metrică (3/4 cu 4/4) 
şi sublinierile expresive, realizate prin configuraţiile ritmice. Pe finalul frazelor 
vocale apar, la pian, scări ascendente rapide (în șaisprezecimi sau treizecișidoimi), 
sugerând meditaţia, neliniştea sau neputința personajului. Ritmul punctat din 
măsurile 8-13 (partitura pianului) constituie o contrapunctare a sentimentului de 
vinovăţie (textul precizează: „îl chinuiau, mustrându-l, lumina, zarea, norii”). 

Liedul Din părul tău este conceput în două secţiuni determinate de această 
dată de tempouri distincte: Andante şi Allegro moderato, care ilustrează mărturisirea 
unor trăiri mai întâi la timpul trecut („odată”), apoi la prezent („şi-acum”). 
Acordurile de la început sunt aceleași cu cele finale, putând fi comparate cu 

formulele introductive şi finale ale unui basm, atmosfera de poveste fiind indicată 
Ş P 
de expresiile „înțelepciunea unui mag mi-a povestit odată” și „simt întreaga vrajă 
i P J 
ce a cuprins-o magul în povestea lui”. Această construcție muzicală pune în lumină 
legătura strânsă dintre dramaturgie şi arhitectură. Linia vocală se bazează în mare 
parte pe intervale de secundă și terță (cvinta, sexta sunt folosite doar pentru a 
sublinia un element al textului), cu o preferință pentru repetarea sunetelor. Ritmica 
folosește valori de optimi, pătrimi, doimi sau note întregi în linia vocii, în schimb la 


pian optimile nu sunt folosite; 

Exemplul 3. Tudor Jarda, Din părul tău, măs. 1-9, Andante, 4/4 


există totuși un fragment al Allegro-ului în care pianul are triolete de optimi 
(fragment în care vocea nu schimbă valorile de până atunci), sugerând fondul 
imaginar, misterios, urzit în jurul întâlnirii concrete a ființei iubite. 

Exemplul 4. Tudor Jarda, Din părul tău, măs. 30-34, Allegro moderato, 4/4 


Alternanța tempourilor are rol dramaturgic-arhitectural în liedul Eu nu 
strivesc, desfăşurarea Grave-Moderato-Grave-Moderato fiind în concordanță cu 
celeritatea rostirii poetice. Prima secțiune propune o tratare heterofonică voce-pian, 
unde instrumentul cântă în octave paralele la ambele mâini. 

Exemplul 5. Tudor Jarda, Eu nu strivesc, măs. 1-8, Grave, 4/4 


pe 


a doua secţiune Moderato 


Ostinato-ul ritmico-melodic al pianului, în 
coincide cu apariția ideii pozitive a mărturisirii poetice „eu cu lumina mea sporesc 


a lumii taină”; 

Exemplul 6. Tudor Jarda, Eu nu strivesc, măs. 20-26, Moderato, 4/4 


Tot în această secțiune există o percepție a decelerării ritmice în planul 
acompaniamentului, care, de la formula de dactil, trece la triolet, apoi la optimi și 
pătrimi, acest procedeu fiind în concordanță cu ideea augmentării misterului, 
evidențiată și de notația pp față de f/mf prezente înainte. 

Un impact sonor deosebit îl creează liedul Frumoase mâini, un lied scurt, de 
doar 37 de măsuri, gândit în formă tristrofică (15 măs.+13 măs.+9 măs.); această 
structură determinată de enunțarea celor trei verbe generatoare ale unor stări 
distincte („presimt”, „visez”, „plâng”) şi, implicit, ale unor fragmente muzicale 
distincte; verbele sunt separate de restul discursului prin pauze, păstrând 
delimitarea din textul poetic. Expresia „frumoase mâini” apare de trei ori, diferit 
tratată muzical şi constituie incipitul fiecărui segment. Un aspect inedit al acestui 
lied este acela al desfășurării acompaniamentului pianistic, conceput doar pentru 
mâna dreaptă; notația partiturii indică un sistem format din portativul liniei vocale 
în cheia fa şi un portativ în care sunt notate acordurile pianului, în cheia sol, fiind 
subînțeleasă așadar redarea cu ajutorul mâinii drepte. Această înveşmântare 
armonică simplă, are un efect coloristic puternic; în acest sens, afirmaţia pianistului 
Ferdinand Weiss, deschide căi de înţelegere și redare a partiturii foarte complexe, 
căci el spunea: „...am cântat cu două mâini, având astfel posibilitatea să cânt vocea 
superioară în legatissimo — căutând să dau o culoare vocii superioare a acordului 
care să semene cu clarinetul...”! 

Conturând câteva din aspectele dramaturgice, expresive sau coloristice ale 
liedurilor pe versuri de Lucian Blaga, putem concluziona prin a defini muzica lui 
Tudor Jarda ca una accesibilă, atât pentru interpreţi, cât şi pentru public. 
Organicitatea lucrărilor este realizată prin operarea cu elemente muzicale care 
servesc în mod desăvârșit expresia cuvântului. Alegerea liricii blagiene, precum și 
folosirea unor sonorități caracteristice ethosului autohton îl pun pe Tudor Jarda în 
lumina unui promotor al valorilor culturii românești. 


1 Ramona Pădure, op. cit., p. 76. 

